
1. Innledning 
Dette rundskrivet omhandler vilkårene for å få arbeidstillatelse som faglært/spesialist i henhold til utlendingsforskriften §§ 3 annet ledd bokstav a og 2. Arbeidstillatelse til faglært/spesialist stiller i første rekke krav til søkerens kompetanse. Videre stilles det også krav til type arbeid, til arbeidstilbudets lengde og til lønns- og arbeidsvilkår. Tillatelse som faglært/spesialist kan fornyes og danne grunnlag for bosettingstillatelse. Søknad om arbeidstillatelse som faglært/spesialist faller inn under regler om forenklet søknadsprosedyre, jf utlendingsforskriften § 10 annet ledd. Rundskrivet viser til andre rundskriv for utfyllende informasjon om visse emner.

2. Vilkår for arbeidstillatelse som faglært/spesialist
Både de alminnelige innvandringsregulerende vilkårene for arbeidstillatelse i henhold til utlendingsforskriften § 2, og de spesielle vilkårene for arbeidstillatelse som faglært/spesialist i henhold til utlendingsforskriften § 3 annet ledd bokstav a må være oppfylt.

2.1. De alminnelige innvandringsregulerende vilkårene for arbeidstillatelse, jf. utlendingsforskriften § 2

2.1.1
Vilkår om konkret tilbud om arbeid

Det må foreligge et konkret og aktuelt tilbud om arbeid, jf. § 2 første ledd nr. 1. 

Arbeidstilbudet skal utstedes av arbeidsgiveren på Utlendingsdirektoratets eget skjema, kalt Arbeidstilbud (Offer of employment). Skjemaet er tilgjengelig på Utlendingsdirektoratets nettsider (www.udi.no), hos politiet og ved utenriksstasjonene. Alternativt kan det fremlegges standardisert arbeidskontrakt som inneholder de samme opplysningene som i Arbeidstilbud-skjemaet. Kontrakten skal være undertegnet av både søkeren og arbeidsgiveren. Det må fremgå tydelig for hvilken periode arbeidstilbudet er gyldig.

2.1.2
Vilkår om arbeidsgiver i riket

En arbeidsgiver med forretningssted i riket må stå ansvarlig overfor utlendingsmyndighetene i henhold til loven og forskriften. Har arbeidsgiver ikke forretningssted i riket, må oppdragsgiver med forretningssted i riket innestå for tilbudet overfor arbeidstaker og være ansvarlig overfor utlendingsmyndighetene. Dette følger av § 2 første ledd nr. 1.

2.1.3
Krav til lønns- og arbeidsvilkår

Lønns- og arbeidsvilkårene må ikke være dårligere enn etter gjeldende tariffavtale, regulativ eller det som ellers er normalt for vedkommende sted og yrke, jf. § 2 første ledd nr. 2.

Tarifflønn legges i utgangspunktet til grunn som minste akseptable lønnsnivå dersom det foreligger tariffavtale innenfor vedkommende yrke/bransje. I arbeidstilbudet må arbeidsgiver opplyse om stillingen er omfattet av tariffavtale eller regulativ, og eventuelt hvilken tariffavtale/regulativ som gjelder for det aktuelle arbeidsforholdet. 

Normallønn legges til grunn dersom det ikke foreligger en tariffavtale innenfor vedkommende yrke/bransje. I dette tilfellet må arbeidsgiver sannsynliggjøre/dokumentere at den tilbudte lønnen er i samsvar med det som er normalt for vedkommende sted og yrke. 

I noen tilfeller skal søkeren få andre ytelser, for eksempel fri bolig, som en del av lønnen. Det kan godtas at slike ytelser er en del av lønnen, forutsatt at ytelsen innberettes i henhold til skattelovgivningen. Ved vurderingen skal det også ses hen til om en slik form for avlønning er vanlig innenfor vedkommende yrke og arbeidssted.

Lønnen skal oppgis i bruttolønn. Eventuelle andre ytelser verdsettes i henhold til skattemyndighetenes satser.

2.1.4
Vilkår om heltidsarbeid

Det skal som hovedregel dreie seg om heltidsarbeid for én arbeidsgiver, jf § 2 første ledd nr 3.

Etter en konkret vurdering kan det gjøres unntak fra kravet om heltidsarbeid. I denne vurderingen skal det legges vekt på om deltidsarbeid er utbredt i vedkommende yrke/bransje, om det dreier seg om en spesiell type kompetanse som det er et særlig behov for, om det dreier seg om et kortvarig arbeidsforhold, samt hvor stort avvik fra heltidsstilling det er spørsmål om. Det skal legges vekt på om stillingsprosenten er tilstrekkelig stor til å dekke underholdskravet, jf. utlendingsforskriften § 19.

Etter en konkret vurdering kan det også gjøres unntak fra kravet om at arbeidsforholdet skal være hos én arbeidsgiver.

2.2. De spesielle vilkårene for arbeidstillatelse som faglært/spesialist, jf. utlendingsforskriften § 3 annet ledd bokstav a

2.2.1
Kompetansevilkåret – søkeren må være faglært/spesialist

Utlendingsforskriften § 3 annet ledd bokstav a bestemmer at arbeidstillatelse kan gis når søkeren ”er fagutdannet eller har spesielle kvalifikasjoner”. Søker som har slik kompetanse betegnes som faglært/spesialist. Vurderingstemaet blir dermed hva som omfattes av forskriftens begrep ”er fagutdannet eller har spesielle kvalifikasjoner”.

”Fagutdannet”

Med fagutdannet forstås en utdanning som minimum tilsvarer treårig yrkesrettet utdanning på videregående skoles nivå. Eksempler på yrkesrettet utdanning er fagutdanning som snekker, rørlegger eller hjelpepleier. En allmennfaglig utdanning på videregående skole faller således utenfor begrepet fagutdannet.

Kravet om fagutdanning på nivå med treårig yrkesrettet utdanning på videregående skole er å betrakte som et minstekrav. Det innebærer at utdanning på høyere nivå, dvs høyskole og universitet også er omfattet av begrepet ”fagutdannet”.  Det kreves likevel at det dreier seg om en avsluttet utdanning/grad. Eksempler på dette er sykepleier, ingeniør, bachelor-grad, master-grad. 

”Spesielle kvalifikasjoner”

Som et alternativ til fagutdanning kan søkeren ha såkalte ”spesielle kvalifikasjoner”. Dette begrepet dekker to tilfeller.

For det første er spesielle kvalifikasjoner relevant innenfor de yrker der det finnes en fagutdanning, men hvor søkeren ikke har slik fagutdanning, eller kun har deler av fagutdanningen. Søkeren kan da likevel anses som faglært dersom han har ervervet tilsvarende kompetanse gjennom praktiske erfaring, eventuelt i kombinasjon med en viss opplæring, på det aktuelle fagområdet. Når det er mulig å oppnå samme kompetanse gjennom formell utdanning, må som hovedregel praksisen være av noe lengre varighet enn den tilsvarende utdanningen. Praksisen må også dekke samme fagområde som inngår i den formelle utdanningen.

For det andre er spesielle kvalifikasjoner relevant når det dreier seg om en kompetanse som det ikke er mulig å oppnå gjennom formell utdanning og som derfor er ervervet gjennom praktisk erfaring. Søkeren må kunne dokumentere en praksis som i omfang og art er noenlunde på linje med det som regnes som en fagutdanning. 

Det vil bero på en konkret vurdering hvorvidt søkeren kan sies å ha spesielle kvalifikasjoner. 

Skjerpet kompetansekrav for visse grupper

I henhold til utlendingsforskriften § 3 annet ledd bokstav kan det kreves fagutdanning på høyere nivå enn videregående skole dersom særlige hensyn tilsier det. I henhold til Justisdepartementets rundskriv G-00-038 gjelder det for tiden et slikt skjerpet kompetansekrav for følgende grupper av faglærte/spesialister:

Religiøse ledere/lærere :

For denne gruppen kreves det i utgangspunktet utdanning på masternivå, eventuelt spesielle kvalifikasjoner som tilsvarer utdanning på masternivå. Nærmere retningslinjene er gitt i Justisdepartementets brev 93/354.

Nasjonalitetskokker :

De skjerpede kompetansekravene for nasjonalitetskokker fremgår av Utlendingsdirektoratets Rundskriv 2003-032.

Særlig om andre myndigheters krav om godkjenning for å utøve et yrke

Innen for visse yrker gjelder det krav om godkjenning fra offentlig myndighet (for eksempel autorisasjon eller lisens) før yrket kan utøves. Dette gjelder for eksempel for en rekke grupper av helsepersonell. I slike tilfeller gjelder det som et tilleggsvilkår for innvilgelse av arbeidstillatelse at nødvendig godkjenning foreligger. Godkjenningen må være gyldig for hele perioden det gis arbeidstillatelse for. Tilleggsvilkåret begrunnes ut fra nødvendighetsvilkåret i § 3 annet ledd bokstav a. (se punkt 2.2.2). Dersom søkeren ikke har godkjenning for faktisk yrkesutøvelse, anses vedkommende å mangle den kompetanse som stillingen krever.

2.2.2
Nødvendighetsvilkåret

Det følger av utlendingsforskriften § 3 annet ledd bokstav a at søkerens kompetanse må være nødvendig for virksomheten. Det vil si at den tilbudte stillingen må være av en slik art at den krever fagutdanning eller spesielle kvalifikasjoner. Det gjelder med andre ord et krav om relevans mellom søkerens kompetanse som faglært/spesialist og de arbeidsoppgaver stillingen inneholder. Ved vurderingen av om søkerens kompetanse er å anse som nødvendig ses det hen til stillingsbeskrivelsen i arbeidstilbudet/arbeidskontrakten, arbeidsgivers egen uttalelse om hvilken kompetanse stillingen krever, samt lønnsnivået. Dersom den tilbudte lønnen ligger på nivå for ufaglærte, kan dette indikere at stillingen heller ikke krever fagutdanning eller spesielle kvalifikasjoner.

Dersom stillingen er av en slik art at ikke alle arbeidsoppgavene krever at søkeren er fagutdannet eller har spesielle kvalifikasjoner, kan arbeidstillatelse likevel innvilges så fremt hovedtyngden av stillingens arbeidsoppgaver krever slik kompetanse.

2.2.3
Vilkår om arbeidstilbudets lengde

Arbeidstilbudet skal normalt gjelde for minst ett år, jf. utlendingsforskriften § 3 annet ledd bokstav a.

Begrepet ”normalt” tilsier at dette vilkåret som hovedregel gjelder. Etter en konkret vurdering kan det gjøres unntak fra vilkåret. Det legges i denne vurderingen blant annet vekt på arbeidets art og arbeidsgiverens behov for fleksibilitet.

2.2.4
Vilkår om arbeidsmarkedsvurdering

I følge utlendingsforskriften § 3 annet ledd bokstav a er det er et vilkår at søkeren enten er omfattet av kvote fastsatt av Arbeids- og inkluderingsdepartementet i samråd med Nærings- og handelsdepartementet og Finansdepartementet, eller at stillingen ikke kan besettes av innenlandsk arbeidskraft eller arbeidskraft fra EØS- eller EFTA-området. 

Arbeids- og inkluderingsdepartementet fastsetter hvert år en kvote som angir hvor mange arbeidstillatelser som faglært/spesialist det kan innvilges uten å foreta noen nærmere individuell arbeidsmarkedsvurdering. Kvoten offentliggjøres i  rundskriv fra departementet og er tilgjengelig på departementets hjemmesider.

Først når kvoten blir fylt - det vil si hvis det i løpet av et kalenderår blir innvilget det antall arbeidstillatelse som faglært/spesialist som er bestemt i kvoten - skal det foretas en arbeidsmarkedsvurdering før ytterligere arbeidstillatelser som faglært/spesialist kan innvilges. Det skal da innhentes uttalelse fra Aetat før arbeidstillatelse innvilges.

Fra kvoteordningen ble etablert i 2002 har det ikke forekommet at kvoten har blitt fylt opp.

2.2.5
Faglærte/spesialister som skal arbeide via bemanningsbedrifter

Når søknaden dreier seg om faglærte/spesialister som skal arbeide via bemanningsbedrifter i Norge gjelder visse tilleggsvilkår:

Bemanningsbedriften må ha vært registrert i minimum 12 måneder i Enhetsregisteret som et firma som har til formål å drive utleie av arbeidskraft. Enhetsregisteret er tilgjengelig på www.brreg.no.

Det skal settes opp en liste over hvilke oppdrag søkeren er tiltenkt. 

Det kreves at søkeren kun skal ha oppdrag som er i samsvar med vedkommendes kompetanse.

Arbeidstilbudet skal som hovedregel gjelde for minimum ett år. Ved vurderingen av om det skal gjøres unntak, gjelder de retningslinjene som fremgår av punkt 2.2.3.

For øvrig vises det til Utlendingsdirektoratets Rundskriv 2002-115.

2.3
Valg av hjemmel når søkeren fyller vilkårene etter flere bestemmelser i utlendingsforskriften §§ 3 – 5

Når en søker anses som faglært/spesialist vil vedkommende ofte fylle vilkårene også for andre typer arbeidstillatelse i utlendingsforskriften §§ 3 – 5. Dette gjelder spesielt arbeidstillatelse i medhold av § 4a (for eksempel forskere og ansatte i multinasjonale selskap). Mens tillatelse som faglært/spesialist er tidsubegrenset og kan danne grunnlag for bosettingstillatelse, er tillatelse etter §§ 4a og 5 tidsbegrenset og kan ikke danne grunnlag for bosettingstillatelse. Videre dekker arbeidstillatelsene i §§ 4a – 5 særlige og avgrensede faktiske forhold, mens § 3 annet ledd bokstav a er mer generelt utformet og har et videre anvendelsesområde. Denne situasjonen aktualiserer spørsmålet om valg av hjemmel/type tillatelse.

I de tilfeller der søkeren fyller vilkårene for tillatelse både etter § 3 annet ledd bokstav a og vilkårene etter andre bestemmelser i §§ 3 – 5, skal det gis tillatelse som faglært/spesialist i henhold til § 3 annet ledd bokstav a.

3. Innhold og varighet av tillatelsen, jf. utlendingsforksriften §§ 2 og 15

Arbeidstillatelsen knyttes til et bestemt arbeid og bestemt arbeidssted, jf. § 2 annet ledd. Stillingsbetegnelse og navn på arbeidsgiver skal angis i vedtaket. Det presiseres at tillatelsen ikke gir adgang til å arbeide i annen stilling eller hos annen arbeidsgiver enn det som er angitt i vedtaket.

Varigheten av første gangs arbeidstillatelse kan settes til ett, to eller tre år, jf. § 15 første ledd. Tillatelsens varighet settes likevel ikke utover arbeidstilbudets varighet.

Som hovedregel settes varigheten lengst mulig sett hen til arbeidstilbudets varighet, med mindre det gjør seg gjeldene hensyn som tilsier at varigheten bør begrenses. Eksempel på slike hensyn er behov for å kontrollere om vilkårene fortsatt er oppfylt. Varigheten kan da settes kortere slik at forutsetningene for tillatelsen kan vurderes i forbindelse med behandlingen av en søknad om fornyelse.

Det skal fremgå av vedtaket at tillatelsen kan fornyes for samme type arbeid for samme arbeidsgiver, jf. utlendingsforskriften § 32, jf. § 34, og at den kan danne grunnlag for bosettingstillatelse, jf. § 43 – med mindre det skal gjøres begrensinger i dette.

4. Søknadsprosedyrer

Søkeren kan ikke påbegynne arbeidsforholdet før arbeidstillatelse er gitt. I visse tilfeller kan det gis foreløpig arbeidstillatelse. Dette er nærmere beskrevet i punkt 4.5.

4.1
Hvem kan fremsette søknad om arbeidstillatelse, jf. utlendingsforskriften § 11

4.1.1
Hovedregel: Arbeidstakeren selv skal fremsette søknaden, jf. § 11 annet ledd

Det er arbeidstakeren som anses som søker av en arbeidstillatelse. Som hovedregel kreves det at søkeren selv fremsetter søknaden. 

4.1.2
Unntak: Arbeidsgiverens adgang til å fremsette søknad om arbeidstillatelse, jf. § 11 fjerde ledd

Arbeidsgiver med forretningssted i riket kan søke om arbeidstillatelse på vegne av søkeren. Det er et vilkår at arbeidsgiver har skriftlig fullmakt fra søkeren. Det godtas også at arbeidsgiveren lar seg representere av en fullmektig, for eksempel ved at en advokat fremsetter søknaden på vegne av arbeidsgiveren. Når arbeidsgiver med forretningssted i riket har fullmakt til å fremsette søknad på vegne av søkeren, fremmes søknaden via politiet i det distriktet der arbeidsgiveren har sitt forretningssted.

4.2
Hvor skal søknaden fremsettes, jf. utlendingsforskriften §§ 10 og 11

4.2.1
Hovedregel: Søknad om arbeidstillatelse fremsettes i søkerens hjemland, jf. § 10 første ledd

I henhold til § 10 første ledd er det som hovedregel et krav om at første gangs søknad om arbeidstillatelse må være gitt før innreise. Dette innebærer at søknaden må fremsettes i søkerens hjemland, eventuelt i det land søkeren har hatt arbeidstillatelse eller oppholdstillatelse de siste seks måneder. Det kan imidlertid gjøres unntak fra denne hovedregelen, jf. § 10 annet til fjerde ledd.

4.2.2
Unntak: Adgang til å søke om arbeidstillatelse fra riket, jf. § 10 annet ledd

Kravet om at første gangs søknad om arbeidstillatelse fremmes fra søkerens hjemland og at tillatelse må være gitt før innreise, gjelder ikke for søkere med kompetanse som nevnt i utlendingsforskriften § 3 annet ledd bokstav a (faglærte/spesialister), forutsatt at ett av følgende alternative tilleggsvilkår er oppfylt:

1) søkeren oppholder seg i riket med oppholds- eller arbeidstillatelse for tre måneder eller mer,

2) søkeren er innvilget visum i tre måneder (besøksvisum),

3) søkeren er innvilget visum for å søke arbeid for et kortere tidsrom enn tre måneder (jobbsøkervisum) 

4) søkeren har rett til tre måneders opphold i Norge uten tillatelse i henhold til utlendingsforskriften §§ 7 eller 8.

Adgangen til å søke om arbeidstillatelse fra riket gjelder likevel ikke for faglærte/spesialister som oppholder seg i riket i forbindelse med søknad om asyl eller i påvente av utreise etter avslag på asyl.

Det vises for øvrig til Utlendingsdirektoratets Rundskriv 2002-001 om jobbsøkervisum og Utlendingsdirektoratets Rundskriv 2002-002 om adgangen til å søke arbeidstillatelse fra riket.

4.2.3
Til hvilken instans skal søknaden leveres

Når søkeren oppholder seg utenfor riket skal søknaden fremmes gjennom norsk utenriksstasjon i det land søkeren er borger av, eller gjennom norsk utenriksstasjon i det land søkeren har hatt arbeidstillatelse eller oppholdstillatelse de siste seks måneder, jf. § 11 annet ledd.

Når søkeren oppholder seg i riket fremmes søknaden gjennom politiet i det distrikt der 

søkeren har sitt faste oppholdssted, jf. § 11 sjette ledd. 

4.3
Søknadsskjema og øvrig dokumentasjon

4.3.1
Søknadsskjema, jf. § 11 første ledd

Søknad om arbeidstillatelse skal fremmes på Utlendingsdirektoratets eget skjema kalt Søknad om første gangs oppholdstillatelse eller arbeidstillatelse. Skjemaet er tilgjengelig på Utlendingsdirektoratets nettsider (www.udi.no), hos politiet og ved utenriksstasjonene. Søknaden skal inneholde fotografi av søkeren og søkerens underskrift, jf. § 11 første ledd.

4.3.2
Øvrig dokumentasjon

I tillegg til søknadsskjemaet må følgende dokumentasjon vedlegges søknaden:

· Arbeidstilbud eller arbeidskontrakt (se under punkt 2.1.1)

· Dokumentasjon på søkerens utdanning. Dokumentasjonen må inneholde opplysninger om utdanningens varighet, innholdet i utdanningen og utdanningsinstitusjonens nivå.
· Dokumentasjon på søkerens yrkeserfaring. Dokumentasjonen må inneholde detaljerte opplysninger fra tidligere arbeidsgivere om varighet, arbeidsoppgaver og virksomhetens art.

· CV
· Reisedokument (når søknad fremsettes fra riket må tidspunktet for innreise fremgå av reisedokumentet)

· Dokumentasjon på ID (pass, fødselsattest eller tilsvarende)

Dokumentasjonen må foreligge på norsk eller engelsk.

Som hovedregel er det tilstrekkelig at kopi av dokumentasjonen innleveres. Det er da en forutsetning at originaldokumentet blir fremvist når søknaden fremmes.

4.4
Gebyr, jf. utlendingsforskriften § 197a

For å få behandlet en søknad om arbeidstillatelse må det betales et behandlingsgebyr når søknaden leveres inn. Gebyrplikten gjelder også borgere som er omfattet av EØS-avtalen og EFTA-konvensjonen når disse søker om arbeidstillatelse i henhold til utlendingsforskriften § 3 annet ledd bokstav a.

4.5
Foreløpig tillatelse, jf. utlendingsforskriften § 14

Dersom det er sannsynlig at søknaden vil bli innvilget kan søkeren få foreløpig tillatelse til å tiltre arbeidet i påvente av den ordinære behandlingen av søknaden. Søkeren må selv anmode om foreløpig tillatelse. Politiet har myndighet til å innvilge foreløpig tillatelse når saksdokumentene befinner seg hos politiet. For øvrig har Utlendingsdirektoratet vedtaksmyndighet. 

Nærmere retningslinjer er gitt i Utlendingsdirektoratets Rundskriv 2002-005. 

4.6
Vedtaksmyndighet, jf. utlendingsforskriften §§ 13 

Første gangs søknad om arbeidstillatelse som faglært/spesialist avgjøres som hovedregel av Utlendingsdirektoratet, jf. § 13 første ledd. 

Visse utenriksstasjoner er imidlertid tildelt myndighet til å innvilge søknad om arbeidstillatelse som faglært/spesialist dersom det ikke er tvil om at vilkårene er oppfylt, jf. § 13, tredje og fjerde ledd. Hvilke utenriksstasjoner dette gjelder fremgår av vedlegg 12 til utlendingsforskriften. Det vises for øvrig til Utlendingsdirektoratets Rundskriv 2002-004.

5
Fornyelse av arbeidstillatelse som faglært/spesialist, jf. utlendingsforskriften §§ 34 og 40 - 41

5.1
Vilkår

Tillatelse til søker som nevnt i § 3 annet ledd bokstav a kan fornyes forutsatt at vilkårene i §§ 2 og 3 annet ledd bokstav a fortsatt er oppfylt. Vilkåret om arbeidsmarkedsvurdering gjelder likevel ikke. Også fornyet tillatelse skal knyttes til bestemt arbeid og bestemt arbeidssted.

5.2
Søknadsprosedyrer

Søknad om fornyelse fremmes på eget skjema kalt Søknad om fornyet arbeids- og oppholdstillatelse. Skjemaet er tilgjengelig på Utlendingsdirektoratets nettsider (www.udi.no), hos politiet og ved utenriksstasjonene. Søknaden leveres til politiet i det distriktet der søkeren har sitt faste opphold, jf. § 40.

5.3
Vedtaksmyndighet ved fornyelse

Søknader om fornyelse av arbeidstillatelse som faglært/spesialist avgjøres som hovedregel av Utlendingsdirektoratet, jf . § 41 første ledd.

Politiet er imidlertid tildelt myndighet til å innvilge fornyelse av arbeidstillatelse som faglært/spesialist dersom det ikke er tvil om at vilkårene er oppfylt, jf § 41 annet ledd. Dette gjelder ikke dersom søknaden gjelder arbeid hos ny arbeidsgiver eller annen type stilling hos samme arbeidsgiver. Slik søknad anses som ny første gangs søknad og skal avgjøres av Utlendingsdirektoratet .

6
Klage

Avslag på søknad om arbeidstillatelse som faglært/spesialist kan påklages etter reglene i forvaltningsloven kapittel 6. 

Klagen skal leveres til den instans som underrettet søkeren om vedtaket (norsk utenriksstasjon eller politiet).

7
Tilbakekall av arbeidstillatelse, jf. utlendingsloven § 13

Arbeidstillatelse som faglært/spesialist kan tilbakekalles dersom utlendingen i søknaden mot bedre vitende har gitt uriktige opplysninger eller fortiet opplysninger av vesentlig betydning for vedtaket eller dersom det for øvrig følger av alminnelige forvaltningsrettslige regler, jf. utlendingsloven § 13 og utlendingsforskriften § 50.

Karl Erik Sjøholt


avdelingsdirektør


Kontakt: 

Oppholdsavdelingen, Arbeid-, utdanning- og EØS-enheten

